# אסתר (יחידה ראשונה)

זוהי יחידה ראשונה בתוך הנושא: דמותה של אסתר מתוך 'דמויות מופת'. ביחידה זו נכיר את דמותה של אסתר המלכה. ללימוד דמותה של אסתר מוקדשים ששה שיעורים.

יחידה זו תלמד במשך שני שיעורים

**שאלות מכוונות למידה:**

1. מהו הרקע לסיפורה של אסתר וכיצד הוא מסייע לנו להבין את אישיותה והתנהגותה.

2. כיצד מלמדים אותנו הכתובים להכיר דמויות המופיעות בספרי התנ"ך ומה נלמד על אסתר מן התיאורים אודותיה?

3. מדוע אסתר לא מגדת עמה ומולדתה? האם רצתה אסתר להיבחר למלכה?

4. מהו היחס דמותה של אסתר ומעשיה, לדורות?

[**מבוא 2**](#_Toc72490086)

[**דמותה של אסתר א' 4**](#_Toc72490087)

[**דמותה של אסתר ב' 7**](#_Toc72490088)

[**הקשר רחב 14**](#_Toc72490089)

[**הקשר אישי 15**](#_Toc72490090)

## מבוא

הקדמה:

ביחידה זו העוסקת באסתר, לא נעסוק במגילת אסתר אלא בדמותה של אסתר. לצורך כך יש לוודא כי התלמידים מכירים את המגילה ואת השתלשלות האירועים בה, על מנת שנוכל להעמיק את הדיון בדמותה של אסתר ובמשמעויות הנלמדות ממנה.

**למורים המלמדים:**

על מנת ללמד אודות דמותה של אסתר, אי אפשר להסתפק רק בקריאת יחידות ההוראה. להרחבת ההכרות עם מגילת אסתר אנו ממליצים לקרוא את המבואות של עמוס חכם בפירוש דעת מקרא, את ספרו של הרב יהושע בכרך 'כתבוני לדורות' , וכן ספרים נוספים שיצאו על מגילת אסתר כגון ספרו של הרב יגאל אריאל 'מור והדס', ספר המאמרים: הדסה היא אסתר' שיצא לזכרה של דסי רבינוביץ, ולאחרונה גם ספרו של הרב ד"ר יונתן גרוסמן אסתר מגילת סתרים. כדאי לעיין באלו ואחרים ולהרחיב את ידיעותיכם. מאמרים נוספים תוכלו למצוא בספרים ואתרים שונים, אנו ממליצים לקרוא ולהעמיק במקורות נוספים לפני הוראת היחידה.

א. מבנה מגילת אסתר:

בטרם נפגוש את הדמויות עלינו לוודא כי יש לנו "מבט על" על התפתחות העלילה במגילה

על התלמידים להכיר את המגילה משלושה היבטים:

א. את רצף האירועים

ב. את לוח הזמנים של המגילה

ג. את המקום והמרחב בו מתרחש כל אירוע

מתוך אלו יוכלו התלמידים להסיק מסקנות ביחס לקשר בין האירועים השונים (לדוגמא, האם מות המן גרר באופן טבעי את ביטול הגזירה) בין הזמנים (כמה זמן עובר בין אירוע לאירוע ומהי מלמדים אותנו הדברים) ובין המקומות (מאורעות המתרחשים במקביל במגילה).

ב. מלכות אחשוורוש:

על מנת להבין את ההקשר בתוכו מתרחשים האירועים עלינו להכיר את ממלכת אחשורוש:

סיפור מגילת אסתר מתרחש לאחר חורבן בית המקדש הראשון וגלות בבל, ולאחר שכורש מצהיר את הצהרת כורש וכבר עולים ראשוני היהודים לארץ ומתחילים לייסד את בית המקדש השני.

על האירועים בארץ בתקופה זו ילמדו התלמידים במסגרת לימודי הנ"ך בכיתה י"ב.

מה אנו יודעים על מלכות אחשוורוש, כפי שהיא מוצגת בפרקים א'-ב'?

משתאות, יועצים, נהלים וחוקים (דת) בממלכה, איומים פנימיים וחיצוניים, ערכים.

**חשוב לתת רקע היסטורי בסיסי, לצורך כך כדאי לקרוא את המבוא של דעת מקרא (חמש מגילות עמודים 4-6.)**

ג. הרקע לסיפורה של אסתר:

פרק א' הוא כולו כעין מבוא המסביר לנו כיצד ומדוע הפכה אסתר למלכה בעקבות מותה של ושתי.

**מהם הלקחים למלכה החדשה בעקבות גורלה של המלכה הקודמת?**

**א) אין לצאת נגד המלך ודתו.**

(טו) כְּדָת מַה לַּעֲשׂוֹת בַּמַּלְכָּה וַשְׁתִּי עַל אֲשֶׁר לֹא עָשְׂתָה אֶת מַאֲמַר הַמֶּלֶךְ אֲחַשְׁוֵרוֹשׁ בְּיַד הַסָּרִיסִים

היוצא נגד המלך ואפילו זאת אשתו אחת דתו.

**ב) המעמד אינו מחסן אף אחד מול המלך, גם מלכה יכולה ביום אחד להתחלף.**

מתוך הרקע הזה נבחרת המלכה החדשה.

* מה יגרום לנערות לרצות להיות מלכה בכל זאת?
* מה עשויה אסתר להרגיש במצב זה?

## דמותה של אסתר א'

כיצד מוצגת אסתר במגילה?

ישנן דרכים שונות ללמוד אודות אופייה ותכונותיה של דמות בסיפורי התנ"ך. (ראו שוב [**בכלים להוראת החלקים הסיפוריים**](https://docs.google.com/document/d/1l-ALgWKluGA0C7Jj3XQDxjuyl1aU3aRAYux4E2DDGq8/edit?usp=sharing))

**דרך אחת** היא **ההיכרות הישירה** שכוללת אמירה מפורשת, למשל:

כאשר התורה מציגה לפנינו את נח היא מציינת: 'נֹחַ אִישׁ צַדִּיק תָּמִים הָיָה בְּדֹרֹתָיו' (בראשית פרק ו') . במקרים אלו אנו מצפים לראות כיצד באה לידי ביטוי קביעתה של התורה בסיפור.

**דרך שניה** היא **ההיכרות העקיפה** הכוללת תיאור מחשבותיה, דבריה, מעשיה ואפילו לבושה של הדמות והרושם שהיא משאירה על אחרים.

למשל כאשר אנו קוראים את תגובת אברהם למלך סדום: (בראשית יד) "אִם מִחוּט וְעַד שְׂרוֹךְ נַעַל וְאִם אֶקַּח מִכָּל אֲשֶׁר לָךְ " באמצעות העיון בדיבור ובמעשים מסיקים הפרשנים והקוראים מסקנות באשר לדמות.

**ועוד**: בבראשית פרק כ"ג אומרים בני חת על אברהם:

נְשִׂיא אֱלֹהִים אַתָּה בְּתוֹכֵנוּ". כאן העדות החיצונית שאנו שומעים מלמדת אותנו על אברהם.

מה אם כן מספרת לנו המגילה על אסתר?

איסוף דוגמאות לכל אחת מן הדרכים:

**היכרות ישירה- אמירה מפורשת:**

**שם** : "הדסה היא אסתר" – שני שמות

**מראה חיצוני**: "יפת תואר וטובת מראה"

**נתון ביוגרפי**: "אין לה אב ואם"

**היכרות עקיפה:**

**מעשיה**:

(י) לֹא הִגִּידָה אֶסְתֵּר אֶת עַמָּהּ וְאֶת מוֹלַדְתָּהּ כִּי מָרְדֳּכַי צִוָּה עָלֶיהָ אֲשֶׁר לֹא תַגִּיד: -

(טו) וּבְהַגִּיעַ תֹּר אֶסְתֵּר בַּת אֲבִיחַיִל דֹּד מָרְדֳּכַי אֲשֶׁר לָקַח לוֹ לְבַת לָבוֹא אֶל הַמֶּלֶךְ לֹא בִקְשָׁה דָּבָר כִּי אִם אֶת אֲשֶׁר יֹאמַר הֵגַי סְרִיס הַמֶּלֶךְ שֹׁמֵר הַנָּשִׁים.

**"השפעתה" על סביבתה:**

ט) ....וַתִּיטַב הַנַּעֲרָה בְעֵינָיו וַתִּשָּׂא חֶסֶד לְפָנָיו...

טז) ...וַתְּהִי אֶסְתֵּר נֹשֵׂאת חֵן בְּעֵינֵי כָּל רֹאֶיהָ: -

(יז) ....וַיֶּאֱהַב הַמֶּלֶךְ אֶת אֶסְתֵּר מִכָּל הַנָּשִׁים וַתִּשָּׂא חֵן וָחֶסֶד לְפָנָיו מִכָּל הַבְּתוּלֹת...

(יש לסכם את המידע שאספנו מן הדרכים השונות בהן מוצגת אסתר)

שימו לב, מה במידע מאפשר לנו להכיר את אופיה ואישיותה של אסתר ומה נותן לנו נתונים חיצוניים בלבד).

הֲדַסָּה הִיא אֶסְתֵּר

שמות בתנ"ך הם משמעותיים וסמליים, וחז"ל מלמדים אותנו לדרוש אותם.

במקרה זה יש צורך מיוחד בשל הכפילות בשמה של אסתר:

**מגילה י"ד ע"א** :

קרי לה הדסה, וקרי לה אסתר. תניא, רבי מאיר אומר: אסתר שמה, ולמה נקרא שמה הדסה - על שם הצדיקים שנקראו הדסים, וכן הוא אומר (זכריה א') 'והוא עמד בין ההדסים' [רש"י – בין הצדיקים]. רבי יהודה אומר: הדסה שמה, ולמה נקראת שמה אסתר - על שם שהיתה מסתרת דבריה, שנאמר אין אסתר מגדת את עמה וגו'. רבי נחמיה אומר: הדסה שמה, ולמה נקראת אסתר - שהיו אומות העולם קורין אותה על שום אסתהר .

חכמים חלוקים בדעתם איזה שם הוא השם האמיתי של אסתר ואיזה שם הוא השם הסמלי שלה. שימו לב לעמדות השונות:

**שם, שם:**

רבי מאיר: אסתר שמה האמיתי ואילו הדסה הוא שם הרומז לאופיה - להדסים שהם הצדיקים.

רבי יהודה: הדסה שמה האמיתי ואסתר הוא שם הרומז על התנהגותה – ההסתר.

רבי נחמיה: הדסה שמה האמיתי היהודי ואילו אסתר הוא שמה הלועזי (אסתר – רש"י: על שם הירח).

* מה אנו לומדים מן השם הכפול האופייני ליהודים בגלות? מה אנו לומדים מכל אחד מן השמות של אסתר?
* כיצד נפרש את הפסוק 'הדסה היא אסתר' לפי כל אחד מן החכמים?

האם אסתר רצתה להיבחר למלכה?

שאלת המפתח להבנת אישיותה של אסתר היא השאלה – **האם רצתה אסתר (ומרדכי) להיבחר למלכה?**

ישנן דעות בחז"ל הגורסות שאכן רצה מרדכי שאסתר תבחר למלכה, משום שהבין שיש לכך חשיבות לטווח הארוך .

כך מביא **הראב"ע** בפירושו:

יש אומרים כי מרדכי לא עשה נכונה שצווה על אסתר שלא תגיד עמה כי פחד שלא יקחנה המלך לאשה אם ידע שהיא מהגולה. ואחרים אמרו כי בדרך הנבואה או בחלום ידע שתבוא תשועה על ידה לישראל.

בחרנו ללכת בדרכם של רוב הפרשנים, המראים כיצד ניסו מרדכי ואסתר להימנע מלקיחתה לבית המלך.

**הנחיה**: המורה מוזמן לבחור אם ללמד כיוון אחד בלבד- דרכם של רוב הפרשנים, או להציג את המחלוקת בעניין וללמד קו פרשני נוסף.

הפועל **ל.ק.ח.** מופיע ארבע פעמים בפרק ב':

* וּבְמוֹת אָבִיהָ וְאִמָּהּ **לְקָחָהּ** מָרְדֳּכַי לוֹ לְבַת (ז')
* **וַתִּלָּקַח** אֶסְתֵּר אֶל בֵּית הַמֶּלֶךְ אֶל יַד הֵגַי שֹׁמֵר הַנָּשִׁים (ח')
* וּבְהַגִּיעַ תֹּר אֶסְתֵּר בַּת אֲבִיחַיִל דֹּד מָרְדֳּכַי אֲשֶׁר **לָקַח** לוֹ לְבַת לָבוֹא אֶל הַמֶּלֶךְ (ט"ו)
* **וַתִּלָּקַח** אֶסְתֵּר אֶל הַמֶּלֶךְ אֲחַשְׁוֵרוֹשׁ (ט"ז)

נבחין בשתי המשמעויות השונות של השורש ל.ק.ח: לקיחת אחריות, לקיחה בכוח.

* מיהו הלוקח, ולשם מה/לטובת מי נעשית הלקיחה?
* המידע מופיע פעמיים- מה מחזקת החזרה הכפולה?

**הנחיה**: המילה המנחה חוזרת בשתי מובנים שונים, המשמעות נוצרת דווקא מן הפער בין שני המובנים.

מדרש אגדת אסתר בתוך: תורה שלמה, עמ' 67

אמר ר' שמואל: כשגזר אחשוורוש לקבץ לו בתולות, היו הנערות נכללות ומתקבצות מכל מקום. והיו בנות הגויים לובשות מלבושים נאים ומראות את עצמן לשלוחים של מלך, שהיו מבקשות להינשא למלך. ואסתר הייתה מטמנת עצמה ולא נראתה לכל אדם עד ארבע שנים משנת שלוש למלכותו עד שנת שבע למלכותו. עד שמצאו אותה כשהיא מטמנת עצמה, ולקחוה בעל כורחה, שלא בטובתה, שכה"א ותלקח אסתר אל בית המלך- כמו שנאמר באמנו שרה: ותוקח האשה בית פרעה, בעל כורחה שלא בטובתה.

## דמותה של אסתר ב'

בשתי נקודות בפרק בולטת הפאסיביות של אסתר, ההימנעות שלה ממעשים המצופים ממנה:

(י) לֹא הִגִּידָה אֶסְתֵּר אֶת עַמָּהּ וְאֶת מוֹלַדְתָּהּ כִּי מָרְדֳּכַי צִוָּה עָלֶיהָ אֲשֶׁר לֹא תַגִּיד:

(טו) וּבְהַגִּיעַ תֹּר אֶסְתֵּר בַּת אֲבִיחַיִל דֹּד מָרְדֳּכַי אֲשֶׁר לָקַח לוֹ לְבַת לָבוֹא אֶל הַמֶּלֶךְ לֹא בִקְשָׁה דָּבָר כִּי אִם אֶת אֲשֶׁר יֹאמַר הֵגַי סְרִיס הַמֶּלֶךְ שֹׁמֵר הַנָּשִׁים

בשני המקומות עלינו ראשית להשתדל להבין את מניעיהם של אסתר (ושל מרדכי), ואח"כ לשאול מה נוכל ללמוד על דמותה של אסתר.

**הערה דידקטית**: ראינו כי ניתן ללמוד על דמות מתוך מעשיה. ביחידה שלנו נוכל ללמוד על אסתר דווקא מתוך אי-העשייה שלה.

לֹא הִגִּידָה אֶסְתֵּר אֶת עַמָּהּ וְאֶת מוֹלַדְתָּהּ כִּי מָרְדֳּכַי צִוָּה עָלֶיהָ אֲשֶׁר לֹא תַגִּיד:

**רש"י:**

אשר לא תגיד - כדי שיאמרו שהיא ממשפחה בזויה וישלחוה

שאם ידעו שהיא ממשפחת שאול המלך היו מחזיקים בה:

**ראב"ע:**

...והנכון בעיני כי עשה זה מרדכי בעבור שתשמור תורת ה' בסתר שלא תאכל נבלות ותשמור השבתות ולא ירגישו המשרתים

כי אם יוודע הדבר שמא המלך יכריחנה או יהרגנה כי בעל כורחה נתפשה…

**דעת מקרא:**

ושמא חשש מרדכי שאם יתפרסם הדבר שהמלכה היא יהודייה תתעורר על ידי כך שנאה ליהודים בקרב גויי הממלכה,

כי יאמרו: היהודים מושלים בנו!

וכבר היו מעשים כאלה בהרבה מקומות בגלויות ישראל

ומעשה אבות סימן לבנים.

האם דאגתו של מרדכי מופנית לאסתר (לרצון להוציא אותה מבית המלך, או לכך שתוכל לשמור מצוות בבית המלך)?

האם הוא חושש מהתוצאות הציבוריות של התבלטות יהודי בגולה (כפי שנראה בהמשך- סירובו של מרדכי מסכן את כל היהודים)?

(כדאי לנסות לעמוד עם התלמידים על הסיבות האפשריות לפני שמביאים את הפרשנות)

**הערה** **דידקטית**: כל הטעמים המובאים כאן הם כאלו שליוו יהודים לאורך שנות הגלות בחייהם בתוך עולם זר ונכרי. כדאי לעיין בדבריו של הרב בכרך המביא בספרו (עמ' 45) דוגמאות לתשובות שענו לו תלמידים על השאלה הזו, ומסכם כי בכל התשובות מורגש הפחד מפני הסכנה. זהו דגש חשוב שיש להביא בפני התלמידים, תחושת הגלות (וההסתר) העוטפת את סיפורה של אסתר.

**מה נוכל ללמוד על אסתר מתוך שמירתה על סוד מוצאה?**

1. מיהי הדמות המשפיעה עליה (גם כאשר היא בבית המלך לתחת שלטונו)?

2. כוח עמידתה של אסתר מול הלחצים הלא פשוטים בבית המלכות:

**מגילה יג:**

אין אסתר מגדת וגו'

עשה משתה ולא גילתה לו,

שחרר העם ממיסים לכבודה ולא גילתה לו,

הלך ושאל עצה ממרדכי, אמר, אין אשה מתקנאת אלא בירך חברתה, ואפילו ככה לא גילתה לו.

- הגמרא מלמדת על המאמצים שעושה המלך כדי לחלץ את סודה של אסתר.

יכולת העמידה של אסתר מתגלה עוד בטרם שמענו את קולה- היכולת לשתוק היא עוצמה בפני עצמה.

לֹא בִקְשָׁה דָּבָר כִּי אִם אֶת אֲשֶׁר יֹאמַר הֵגַי סְרִיס הַמֶּלֶךְ שֹׁמֵר הַנָּשִׁים

יב וּבְהַגִּיעַ תֹּר נַעֲרָה וְנַעֲרָה לָבוֹא אֶל הַמֶּלֶךְ אֲחַשְׁוֵרוֹשׁ מִקֵּץ הֱיוֹת לָהּ כְּדָת הַנָּשִׁים שְׁנֵים עָשָׂר חֹדֶשׁ כִּי כֵּן יִמְלְאוּ יְמֵי מְרוּקֵיהֶן שִׁשָּׁה חֳדָשִׁים בְּשֶׁמֶן הַמֹּר וְשִׁשָּׁה חֳדָשִׁים בַּבְּשָׂמִים וּבְתַמְרוּקֵי הַנָּשִׁים: יג וּבָזֶה הַנַּעֲרָה בָּאָה אֶל הַמֶּלֶךְ אֵת כָּל אֲשֶׁר תֹּאמַר יִנָּתֵן לָהּ לָבוֹא עִמָּהּ מִבֵּית הַנָּשִׁים עַד בֵּית הַמֶּלֶךְ: יד בָּעֶרֶב הִיא בָאָה וּבַבֹּקֶר הִיא שָׁבָה אֶל בֵּית הַנָּשִׁים שֵׁנִי אֶל יַד שַׁעַשְׁגַז סְרִיס הַמֶּלֶךְ שֹׁמֵר הַפִּילַגְשִׁים

לֹא תָבוֹא עוֹד אֶל הַמֶּלֶךְ כִּי אִם חָפֵץ בָּהּ הַמֶּלֶךְ וְנִקְרְאָה בְשֵׁם: טו וּבְהַגִּיעַ תֹּר אֶסְתֵּר בַּת אֲבִיחַיִל דֹּד מָרְדֳּכַי אֲשֶׁר לָקַח לוֹ לְבַת לָבוֹא אֶל הַמֶּלֶךְ לֹא בִקְשָׁה דָּבָר כִּי אִם אֶת אֲשֶׁר יֹאמַר הֵגַי סְרִיס הַמֶּלֶךְ שֹׁמֵר הַנָּשִׁים וַתְּהִי אֶסְתֵּר נֹשֵׂאת חֵן בְּעֵינֵי כָּל רֹאֶיהָ:

מדוע אסתר אינה מבקשת דבר?

הגר"א (בתוך ספרו של הרב בכרך עמ' 51):

ובהגיע תור נערה ונערה – הטעמים הם 'קדמא ואזלא' (שהן מקדמות והולכות ברצון)

ואילו על המילים ובהגיע תור אסתר הטעמים הם 'מונח, מונח' פירוש צעד בצעד בלי רצון.

**המלבי"ם:**

ומצד המלך היה מה שכל אשר תאמר בלכתה מבית הנשים עד בית המלך ינתן לה לבא עמה,

שהיה לה רשות לבקש בכל הדרך מתנות וכדומה והיו נותנים לה כל משאלות לבבה, ובזה הראתה שהיא מתרצית ללכת ברצונה ואינה אנוסה, כי בעד המתנות מסרה עצמה למשכב, ובזה הנערה באה ברצונה: ואילו אסתר בהימנעותה מעידה על עצמה כי היא אנוסה.

* מדוע ניתן כל טוב לנערות הבאות אל המלך, ומדוע- אם כן- מסרבת אסתר לקבל מתנות?
* האם נוכל להציע טעמים נוספים להימנעותה של אסתר ממנעמי בית המלך?

כיצד הפסיביות של אסתר משפיעה על סביבתה האקטיבית והשאפתנית?

על שאלה זו יש לענות מתוך השוואה שעושה המגילה – השוואה בין אסתר לבין שאר הנערות.

|  |  |
| --- | --- |
| **הנערות** | **אסתר** |
|  | (ט) וַתִּיטַב הַנַּעֲרָה בְעֵינָיו וַתִּשָּׂא חֶסֶד לְפָנָיו וַיְבַהֵל אֶת תַּמְרוּקֶיהָ וְאֶת מָנוֹתֶהָ לָתֵת לָהּ וְאֵת שֶׁבַע הַנְּעָרוֹת הָרְאֻיוֹת לָתֶת לָהּ מִבֵּית הַמֶּלֶךְ וַיְשַׁנֶּהָ וְאֶת נַעֲרוֹתֶיהָ לְטוֹב בֵּית הַנָּשִׁים: |
| (יג) וּבָזֶה הַנַּעֲרָה בָּאָה אֶל הַמֶּלֶךְ אֵת כָּל אֲשֶׁר תֹּאמַר יִנָּתֵן לָהּ לָבוֹא עִמָּהּ מִבֵּית הַנָּשִׁים עַד בֵּית הַמֶּלֶךְ: | (טו) וּבְהַגִּיעַ תֹּר אֶסְתֵּר בַּת אֲבִיחַיִל דֹּד מָרְדֳּכַי אֲשֶׁר לָקַח לוֹ לְבַת לָבוֹא אֶל הַמֶּלֶךְ לֹא בִקְשָׁה דָּבָר כִּי אִם אֶת אֲשֶׁר יֹאמַר הֵגַי סְרִיס הַמֶּלֶךְ שֹׁמֵר הַנָּשִׁים ... |
|  | (יז) וַיֶּאֱהַב הַמֶּלֶךְ אֶת אֶסְתֵּר מִכָּל הַנָּשִׁים וַתִּשָּׂא חֵן וָחֶסֶד לְפָנָיו מִכָּל הַבְּתוּלֹת וַיָּשֶׂם כֶּתֶר מַלְכוּת בְּרֹאשָׁהּ וַיַּמְלִיכֶהָ תַּחַת וַשְׁתִּי: |

דווקא הפאסיביות/ההסתפקות במועט של אסתר משפיעה על סביבתה יותר מכל תוספת חיצונית,

כפי שמפרש פירוש **דעת מקרא**:

"אפשר שהענין המסופר בכתוב שאסתר לא ביקשה דבר, הוא שהגדיל את חינה של אסתר" (עמ' יח).

השפעתה של אסתר על סביבתה

(ט) ....וַתִּיטַב הַנַּעֲרָה בְעֵינָיו וַתִּשָּׂא חֶסֶד לְפָנָיו...

(טז) ...וַתְּהִי אֶסְתֵּר נֹשֵׂאת חֵן בְּעֵינֵי כָּל רֹאֶיהָ:

(יז) ....וַיֶּאֱהַב הַמֶּלֶךְ אֶת אֶסְתֵּר מִכָּל הַנָּשִׁים וַתִּשָּׂא חֵן וָחֶסֶד לְפָנָיו מִכָּל הַבְּתוּלֹת...

דרך נוספת ללמוד על דמות תנ"כית היא התבוננות ברושם שהיא משאירה על סביבתה (שוב- שימו לב לכלי "היכרות עקיפה").

הצירוף "לשאת חן" או "לשאת חסד" מופיע בסך הכל ארבע פעמים בכל התנ"ך. (שלוש הופעות בפרק זה ואחת נוספת באסתר ה, ח). צירוף דומה- "מצא חן"- מופיע במקורות שונים בתנ"ך:

* "ונח מצא חן בעיני ה' " בר' ו, ח;
* "אם נא מצאתי חן בעיניך הודעני נא את דרכך" שמ' לג,יג;
* "ומצא חן ושכל טוב בעיני אלוקים ואדם" משלי ג, ד

מתוך הופעתיו של הביטוי "מצא חן" נוכל ללמוד כי צירוף זה אינו מתייחס למראה החיצוני אלא למכלול האישיות.

נבחן את שלוש ההופעות של הביטוי "נשא חן/חסד" בפרק ב'-

* מיהו המושא בכל אחת מן ההופעות (את מי הרשימה אסתר)?
* מהי ההתפתחות בהופעתו של הביטוי?

הרב יגאל אריאל, מור והדס, עמ' 401

אסתר לא רק יפה אלא גם בעלת אישיות. הגי מתרשם לא רק מחיצוניותה "ותיטב הנערה בעיניו" אל גם "ותשא חסד לפניו". השפעתה החיובית הולכת ומתפשטת "ותהי אסתר נשאת חן בעיני כל רואיה". אפילו אחשורוש לא נמשך אל אסתר רק בגלל יופיה אלא גם משום כוחה הפנימי: "ויאהב המלך את אסתר מכל הנשים ותשא חן וחסד לפניו מכל הבתולות". בזכות נשיאת חן זו פנתה אסתר אל המלך פעם אחר פעם, בבואה אל החצר, במשתה הראשון והשני, וכן בבקשה לבטל את הגזירה.

**העמקה: חז"ל מבקשים לתאר לנו את חיי היומיום של אסתר בארמון המלוכה,**

על המילים: ואֶת מַאֲמַר מָרְדֳּכַי אֶסְתֵּר עֹשָׂה כַּאֲשֶׁר הָיְתָה בְאָמְנָה אִתּוֹ:

מפרש התרגום הארמי על המגילה [מתורגם]: שבתות ומועדים היתה שומרת, בימי נידתה היתה נשמרת, תבשילים ויין גויים לא היתה טועמת וכל המצוות שמחוייבות בהן נשי ישראל היתה שומרת.

ההקפדה של אסתר על אורח חיים יהודי בסתר בוודאי היתה קשה ובעייתית, אך חכמים מדגישים אותה על מנת להראות לנו את גדולתה ועוצמתה שכרגע היא נסתרת אך תבוא לידי ביטוי בהמשך.

**לסיכום**:

עדיין לא שמענו את קולה של אסתר, אך באמצעות נתונים, תיאורים והתרשמות ממנה נחשפו הקווים הראשונים של אישיותה המרשימה שתלווה אותנו עד סוף המגילה.

סיפור יוסף - וסיפור המגילה (השוואה 1)

שימו לב לכלי "[**השוואה**](https://docs.google.com/document/d/1l-ALgWKluGA0C7Jj3XQDxjuyl1aU3aRAYux4E2DDGq8/edit?usp=sharing)"

**אסתר רבה פרשה ז** : ר' יוחנן בשם רבי בנימין בר ר' לוי בניה של רחל נסן שווה וגדולתן שווה,

נסן (=ניסיונן) שווה הה"ד (בראשית ל"ט) ויהי כדברה אל יוסף יום יום וכאן כתיב ויהי כאמרם אליו יום ויום ולא שמע אליהם,

ולהלן כתיב ולא שמע אליה לשכב אצלה,

וגדולתן שוה הה"ד (בראשית מ"א) ויסר פרעה את טבעתו מעל ידו ויתן אותה על יד יוסף וילבש אותו בגדי שש

וכאן כתיב ויסר המלך את טבעתו אשר העביר מהמן ויתנה למרדכי,

להלן כתיב (בראשית מ"א) וירכב אותו במרכבת המשנה אשר לו ויקראו לפניו אברך

וכאן כתיב ונתון הלבוש והסוס וקראו לפניו ככה יעשה לאיש אשר המלך חפץ ביקרו.

**מעשה אבות סימן לבנים:**

יוסף ואסתר, שניהם בני שבטי רחל, נקלעים שלא ברצונם לחצר המלוכה והופכים למושיעים של עם ישראל.

נוכל למצוא מקבילות לשוניות רבות בין סיפורו של יוסף לבין סיפור המגילה, למשל:

(לעיתים ההשואה היא לאסתר, ולעיתים- דווקא למרדכי):

|  |  |
| --- | --- |
| **סיפור יוסף** | **סיפור המגילה** |
| מ', כ: וַיְהִי בַּיּוֹם הַשְּׁלִישִׁי יוֹם הֻלֶּדֶת אֶת פַּרְעֹה וַיַּעַשׂ מִשְׁתֶּה לְכָל עֲבָדָיו | א, ג: בִּשְׁנַת שָׁלוֹשׁ לְמָלְכוֹ עָשָׂה מִשְׁתֶּה לְכָל שָׂרָיו וַעֲבָדָיו |
| מ"א, ל"ז: וַיִּיטַב הַדָּבָר בְּעֵינֵי פַרְעֹה וּבְעֵינֵי כָּל עֲבָדָיו: | ב  ד: וַיִּיטַב הַדָּבָר בְּעֵינֵי הַמֶּלֶךְ וַיַּעַשׂ כֵּן: |
| נ, ג: כִּי כֵּן יִמְלְאוּ יְמֵי הַחֲנֻטִים" | ב, יב: "... כִּי כֵּן יִמְלְאוּ יְמֵי מְרוּקֵיהֶן" |
| לט, ו: וַיְהִי יוֹסֵף יְפֵה-תֹאַר וִיפֵה מַרְאֶה:  לט, ד:  וַיִּמְצָא יוֹסֵף חֵן בְּעֵינָיו | ב, ז: וְהַנַּעֲרָה יְפַת-תֹּאַר וְטוֹבַת מַרְאֶה  ב, טו:  וַתְּהִי אֶסְתֵּר נֹשֵׂאת חֵן בְּעֵינֵי כָּל-רֹאֶיהָ |
| מא, מב-מה: וַיַּלְבֵּשׁ אֹתוֹ בִּגְדֵי-שֵׁשׁ וַיָּשֶׂם רְבִד הַזָּהָב עַל-צַוָּארוֹ:  וַיַּרְכֵּב אֹתוֹ בְּמִרְכֶּבֶת הַמִּשְׁנֶה אֲשֶׁר-לוֹ וַיִּקְרְאוּ לְפָנָיו אַבְרֵךְ וְנָתוֹן אֹתוֹ עַל כָּל-אֶרֶץ מִצְרָיִם: | ו, ח-ט: ח יָבִיאוּ לְבוּשׁ מַלְכוּת אֲשֶׁר לָבַשׁ-בּוֹ הַמֶּלֶךְ וְסוּס אֲשֶׁר רָכַב עָלָיו הַמֶּלֶךְ וַאֲשֶׁר נִתַּן כֶּתֶר מַלְכוּת בְּרֹאשׁוֹ:  ט וְנָתוֹן הַלְּבוּשׁ וְהַסּוּס עַל-יַד-אִישׁ מִשָֹּׂרֵי הַמֶּלֶךְ הַפַּרְתְּמִים וְהִלְבִּשׁוּ אֶת-הָאִישׁ אֲשֶׁר הַמֶּלֶךְ חָפֵץ בִּיקָרוֹ  ח, טו: טו וּמָרְדֳּכַי יָצָא מִלִּפְנֵי הַמֶּלֶךְ בִּלְבוּשׁ מַלְכוּת תְּכֵלֶת וָחוּר וַעֲטֶרֶת זָהָב גְּדוֹלָה וְתַכְרִיךְ בּוּץ וְאַרְגָּמָן וְהָעִיר שׁוּשָׁן צָהֲלָה וְשָׂמֵחָה: |
| מ"א, מ”ב: וַיָּסַר פַּרְעֹה אֶת טַבַּעְתּוֹ מֵעַל יָדוֹ וַיִּתֵּן אֹתָהּ עַל יַד יוֹסֵף וַיַּלְבֵּשׁ אֹתוֹ בִּגְדֵי שֵׁשׁ וַיָּשֶׂם רְבִד הַזָּהָב עַל צַוָּארוֹ: | ח', ב': וַיָּסַר הַמֶּלֶךְ אֶת טַבַּעְתּוֹ אֲשֶׁר הֶעֱבִיר מֵהָמָן וַיִּתְּנָהּ לְמָרְדֳּכָי וַתָּשֶׂם אֶסְתֵּר אֶת מָרְדֳּכַי עַל בֵּית הָמָן: |

לאחר שעמדנו על הדמיון- הן הדמיון התוכני והן הלשונות המשותפות לשני הסיפורים, עלינו לשאול:

לשם מה קוראים לנו הכתובים לראות את דמותם של מרדכי ואסתר לאור דמותו של יוסף?

מהי תכליתה של השוואה זו?

**הנחיה דידקטית:**

אחרי הצגת הדמיון, נוכל לקיים דיון בכיתה על תכליתה של ההשוואה, ולהעלות תשובות שונות.

* כיצד השתמשו יוסף ואסתר בכוח שקבלו?
* מה מידת הנאמנות של יוסף ושל אסתר לבית אבותם?
* מה מלמדים שני הסיפורים על מושג ה"גלות"?
* מה מקומו- הגלוי והנסתר- של הקב"ה בכל אחד מן הסיפורים?

העשרה: נציע מספר מקורות המתייחסים להשוואה ולומדים ממנה.

המקורות מיועדים למורה, ומובאים כאן כדי להראת כיצד ההשוואה מובילה את הכותבים לתובנות שונות.

[אסתר הנסתרת (בקטע 'יוסף ואסתר'), הרב שמואל יניב](http://www.yeshiva.org.il/midrash/shiur.asp?id=3287)

[יוסף ואסתר במגילת ההסתר, פרופ' יונה בר מעוז](http://www.google.co.il/url?q=http://www.biu.ac.il/jh/parasha/tzav/mao.doc&sa=U&ei=SNOUUYuLHoGxtAbN6oGIDQ&ved=0CAwQFjAA&usg=AFQjCNF4p1UwayQsq5HDbZTyPOQPr6DYkQ)

מה מבקש הכותב ללמוד מן השוואה?

אם נרצה ללמד את ההשוואה סביב התכלית שהציע הכותב- אלו נקודות דמיון נדגיש?

"וְיִקְבְּצוּ אֶת כָּל אֹכֶל" – "וְיִקְבְּצוּ אֶת כָּל נַעֲרָה" (השוואה 2)

נשווה את האופן בו מתואר איסוף האוכל בממלכת פרעה, לתיאור איסוף הנשים בממלכת אחשוורוש:

|  |  |
| --- | --- |
| **בראשית מ"א, ל"ד – ל"ה:** | **אסתר ב, ג:** |
| יַעֲשֶׂה פַרְעֹה וְיַפְקֵד פְּקִדִים עַל הָאָרֶץ וְחִמֵּשׁ אֶת אֶרֶץ מִצְרַיִם בְּשֶׁבַע שְׁנֵי הַשָּׂבָע:  וְיִקְבְּצוּ אֶת כָּל אֹכֶל הַשָּׁנִים הַטֹּבֹת הַבָּאֹת הָאֵלֶּה וְיִצְבְּרוּ בָר תַּחַת יַד פַּרְעֹה אֹכֶל בֶּעָרִים וְשָׁמָרוּ: | וְיַפְקֵד הַמֶּלֶךְ פְּקִידִים בְּכָל מְדִינוֹת מַלְכוּתוֹ  וְיִקְבְּצוּ אֶת כָּל נַעֲרָה בְתוּלָה טוֹבַת מַרְאֶה אֶל שׁוּשַׁן הַבִּירָה אֶל בֵּית הַנָּשִׁים |

* הנשים בממלכתו של אחשוורוש מושוות לאוכל בממלכת פרעה. מה מטרת הכתובים בהשוואה זו?

**העמקה:**

בספרו 'מגילת סתרים' מביא הרב יונתן גרוסמן השוואה נוספת הנוגעת לסיפור יוסף במצרים וסיפור אסתר בארמון אחשוורוש:

"הביטוי: (יב) וּבְהַגִּיעַ תֹּר נַעֲרָה וְנַעֲרָה לָבוֹא אֶל הַמֶּלֶךְ אֲחַשְׁוֵרוֹשׁ מִקֵּץ הֱיוֹת לָהּ כְּדָת הַנָּשִׁים שְׁנֵים עָשָׂר חֹדֶשׁ כִּי כֵּן יִמְלְאוּ יְמֵי מְרוּקֵיהֶן שִׁשָּׁה חֳדָשִׁים בְּשֶׁמֶן הַמֹּר וְשִׁשָּׁה חֳדָשִׁים בַּבְּשָׂמִים וּבְתַמְרוּקֵי הַנָּשִׁים: לקוח גם הוא ממחזור סיפורי יסוף, מתיאור טיפול רופאי מצרים בגופת יעקב:

בראשית נ' (ב) וַיְצַו יוֹסֵף אֶת עֲבָדָיו אֶת הָרֹפְאִים לַחֲנֹט אֶת אָבִיו וַיַּחַנְטוּ הָרֹפְאִים אֶת יִשְׂרָאֵל: (ג) וַיִּמְלְאוּ לוֹ אַרְבָּעִים יוֹם כִּי כֵּן יִמְלְאוּ יְמֵי הַחֲנֻטִים וַיִּבְכּוּ אֹתוֹ מִצְרַיִם שִׁבְעִים יוֹם: הביטוי כי כן ימלאו ימי לא מופיע עוד במקרא וסביר שלפנינו אלוזיה מכוונת שהרי גם ההקשר דומה, סיום תקופה מסויימת (שנים עשר חודש, ארבעים יום) שזמנה נקבע על פי נוהג קבוע. יושם לב שזיקה זו אינה מילולית בלבד, ויש בה גם צד תכנית דומה, שהרי בשני המקרים לוקחים גוף וטובלים אותו זמן רב בשמן.

אני מעריך שאין צורך להכביר מילים בנוגע למשמעות זיקה זו. עצם ההשוואה בין נערות שושן ובין גופות שחונטים אותן רומזת לביקורת הנוקבת של מחבר המגילה על מנהגי אחשורוש בנשותיו: בהשוואה זו רומז הסיפור כי אחשורוש מתייחס אל נערותיו כאל גופות ותו לא".

מגילת סתרים עמ' 59.

## הקשר רחב

השוואה בין ההתנהלות בממלכת אחשורוש וממלכת דוד המלך:

א.ההשוואה בין חיפוש המלכה של המלך אחשוורוש וחיפוש הסוכנת לדוד המלך (מלכים א' פרק א') מעידה על צניעותם של ישראל ועל ההבדלים העצומים בין הממלכות והמלכים:

לדוד המלך מבקשים נערה אחת מוצאים ומביאים אל המלך.

למלך אחשוורוש יוצרים בית חרושת של נשים (הרמון שלם הממלא את 'בית הנשים') והתהליך נמשך במשך שנים.

|  |  |
| --- | --- |
| **מלכים א' א'** | **אסתר ב'** |
| (ב) וַיֹּאמְרוּ לוֹ עֲבָדָיו יְבַקְשׁוּ לַאדֹנִי הַמֶּלֶךְ **נַעֲרָה** **בְתוּלָה** וְעָמְדָה לִפְנֵי הַמֶּלֶךְ וּתְהִי לוֹ סֹכֶנֶת וְשָׁכְבָה בְחֵיקֶךָ וְחַם לַאדֹנִי הַמֶּלֶךְ:  (ג) וַיְבַקְשׁוּ נַעֲרָה יָפָה בְּכֹל גְּבוּל יִשְׂרָאֵל וַיִּמְצְאוּ אֶת אֲבִישַׁג הַשּׁוּנַמִּית וַיָּבִאוּ אֹתָהּ לַמֶּלֶךְ: | (ב) וַיֹּאמְרוּ נַעֲרֵי הַמֶּלֶךְ מְשָׁרְתָיו יְבַקְשׁוּ לַמֶּלֶךְ **נְעָרוֹת בְּתוּלוֹת טוֹבוֹת מַרְאֶה**:  (ג) וְיַפְקֵד הַמֶּלֶךְ פְּקִידִים בְּכָל מְדִינוֹת מַלְכוּתוֹ וְיִקְבְּצוּ אֶת כָּל נַעֲרָה בְתוּלָה טוֹבַת מַרְאֶה אֶל שׁוּשַׁן הַבִּירָה אֶל בֵּית הַנָּשִׁים אֶל יַד הֵגֶא סְרִיס הַמֶּלֶךְ שֹׁמֵר הַנָּשִׁים וְנָתוֹן תַּמְרוּקֵיהֶן:  (ד) וְהַנַּעֲרָה אֲשֶׁר תִּיטַב בְּעֵינֵי הַמֶּלֶךְ תִּמְלֹךְ תַּחַת וַשְׁתִּי וַיִּיטַב הַדָּבָר בְּעֵינֵי הַמֶּלֶךְ וַיַּעַשׂ כֵּן: |

## הקשר אישי

בעולם של תכניות ריאליטי בהם כל אחד חושף את עצמו ומנסה להגיע למקום הראשון, ניתן להבין אולי טוב יותר את ההתמודדות אליה נקלעה שלא בטובתה אסתר.

מתי דווקא הצניעות והויתור על התחרות מושכים את הלב יותר?

השמירה על הכללים מן הבית בסביבה זרה ונכרית היא דרך לשמירה על הערכים והחיים הראויים (יוסף ואסתר)